**ZAPISNIK**

**s 16. sjednice Gradskog vijeća Grada Skradina**

**16.** sjednica Gradskog vijeća Grada Skradina održana je u ponedjeljak 19. (devetnaestog) kolovoza 2019.g. u Uredu gradonačelnika, s početkom u 10,30 sati. Sjednicom je ravnala predsjednica Gradskog vijeća Grada Skradina Nadija Zorica. Pozdravivši nazočne izvršila je prozivku vijećnika. Utvrdila je kako je sjednici od ukupno 13 vijećnika nazočno 8, te kako postoji kvorum za pravovaljano odlučivanje. Sjednici su nazočni: Željko Bajalica, Ante Bratić, Marijana Laća, Milenko Palinić, Antonio Periša, Tonći Petrović, Slavko Skočić i Nadija Zorica. Sjednici nisu nazočni: Ivan Banić, Frane Formenti, Silvana Matić, Leonard Radnić i Florijan Žižić.

Sjednici su nazočni gradonačelnik Grada Skradina Antonijo Brajković, te njegova zamjenica Kristina Vlaić Bubalo. Sjednici opravdano nije nazočan zamjenik gradonačelnika Nikola Milović.

Predsjednica Gradskog vijeća Grada Skradina Nadija Zorica navela kako je za sjednicu predložen dnevni red s 10. točaka. Prijedloga za izmjenu i dopunu dnevnog reda nije bilo.

Predsjednica Gradskog vijeća Grada Skradina Nadija Zorica stavila je na glasovanje predloženi dnevni red, te je isti jednoglasno usvojen.

Za raspravu i odlučivanje utvrđen je slijedeći

**D N E V N I R E D**

1. Prijedlog II Izmjena i dopuna Proračuna Grada Skradina za 2019.g.
2. Prijedlog Izmjena i dopuna Programa gradnje objekata i uređaja komunalne infrastrukture na području Grada Skradina u 2019.g. (II).
3. Prijedlog Izmjena i dopuna Programa javnih potreba u kulturi na području Grada Skradina za 2019.g. (II)
4. Prijedlog Zaključka o davanju suglasnosti na prijedlog Općih uvjeta isporuke komunalne usluge parkiranja na uređenim javnim površinama.
5. Prijedlog Zaključka o davanju suglasnosti na prijedlog Općih uvjeta komunalne usluge korištenja javnog WC-a.
6. Prijedlog Odluke o pristupanju Udruzi Mreža Nikola Tesla.
7. Prijedlog Odluke o imenovanju ulice na području Grada Skradina.
8. Prijedlog Odluke o dopuni Odluke o nerazvrstanim cestama na području Grada Skradina.
9. Prijedlog Odluke o imenovanju vršitelja dužnosti ravnatelja Gradske knjižnice „Ivan Pridojević“ Skradin.
10. Prijedlog Zaključka o davanju suglasnosti na Statut Gradske knjižnice „Ivan Pridojević“ Skradin.

-2-

Sukladno članku 63. Poslovnika slijede vijećnička pitanja, te je predsjednica Gradskog vijeća Grada Skradina Nadija Zorica pozvala vijećnike da postave pitanja, podsjetivši pritom kako svaki vijećnik može postaviti najviše 2 pitanja, te ista moraju biti dostavljena u pisanom obliku.

1. **TONĆI PETROVIĆ, vijećnik HDZ-a:**

„1. Je li cesta u produžetku rive od ACI recepcije do vrha uvale Rokovača u nadležnosti Grada, te ako jest da li su izdane suglasnosti za skale kod recepcije za bankomat, te izlaza na cestu sa parkinga (je li legalizirano uopće) kod krčme More

2. Zašto neki bacaju smeće po starom modelu recimo u kontejner iza kina, a neki vuku kante i dižu se kao moja majka u zoru izniti iste, te je li počela naplata smeća s brodova s rive.“

ODGOVORI:

Gradonačelnik Grada Skradina Antonijo Brajković odgovorio je:

„1. Cesta u produžetku rive od ACI recepcije do vrha uvale Rokovača je pomorsko dobro u općoj upotrebi od 1998.g.. Mi smo tražili i uputili prošle i predprošle godine dopis ministru mora, prometa i infrastrukture Olegu Butkoviću da se cesta izdvoji iz ugovora o koncesiji pomorskog dobra. Iako je to nerazvrstana cesta ona je ušla u ugovor kao dio pomorskog dobra. Moram kazati da je vrlo složena i dugotrajna procedura izdvajanja ili izuzimanja nečega što je uvršteno u ugovor o koncesiji. Činjenica je kako je ta cesta dio pomorskog dobra Mi imamo određene nadležnosti, između ostalog i za ulaze i izlaze. Moram provjeriti sa stručnim službama, te ćete dobiti odgovor u pisanom obliku da li je tražena suglasnost za postavljanje bankomata i za izlaz.

2. Pretpostavljam da se radi o dostupnosti, odnosno nedostupnosti zašto neki građani smeće bacaju u kontejnere kod kina, a neki imaju kante.“ Gradonačelnik Antonijo Brajković je pozvao pročelnika Jedinstvenog upravnog odjela Josip Silova da, ako ima saznanja, detaljnije odgovori na pitanje vijećnika

Na drugo pitanje vijećnika Tonćia Petrovića odgovorio je pročelnik Jedinstvenog upravnog odjela Grada Skradina Josip Silov:

„2. Koliko imam saznanja, preko direktorice komunalnog poduzeća, podzemni kontejneri bit će prenamijenjeni u zeleni otok, odnosno bit će postavljene kante za odvojeni otpad. Svi bi trebali biti zaduženi sukladno količini i volumenu otpada, jer po volumenu se i vrši naplata. A što se tiče dijela pitanja naplate smeća s brodova s rive, to bi trebalo provjeriti s komunalnim poduzećem.“

Gradonačelnik Antonijo Brajković je obećao odgovor na prvo i drugo pitanje vijećnika u pisanoj formi.

Predsjednica Gradskog vijeća Grada Skradina Nadija Zorica utvrdila je kako su sjednici nazočni: Ivan Banić, Frane Formenti, Silvana Matić, Leonard Radnić i Florijan Žižić. Sjednici je nazočno svih 13 vijećnika.

-3-

1. **SLAVKO SKOČIĆ, vijećnik SDSS-a:**

„1. Da li je i u kojoj fazi je spominjana kupnja stroja za uređenje prostora uz ceste i puteve koje održava Grad – Rivina Jaruga

2. U kojoj fazi je izrada teh. dokumenta ulaza u Skradin iz pravca autoputa i kad očekujete da bi mogla započeti njegova realizacija“

ODGOVORI:

Gradonačelnik Grada Skradina Antonijo Brajković odgovorio je:

„1. Što se tiče Vašeg prvog pitanja, mi smo to puno puta spominjali na prethodnim sjednicama Gradskog vijeća kako je jedan od velikih problema života na selu održavanje tih poljskih puteva, pogotovo s aspekta širenja vegetacije. Iznimno je skupo angažirati u našem slučaju tvrtku „CESTE ŠIBENIK“ d.o.o., koji to održavaju i imaju svoju tarifu, pa je model mnogih općina i nekih gradova bila nabava komunalnih vozila, u ovom slučaju traktora koji bi mogao biti i jeftiniji i operativniji. Mi ozbiljno razmišljamo da slijedeće godine u proračunu izdvojimo značajna sredstva za nabavu komunalnog traktora s priključkom kosilice, te na taj način održavali poljske puteve u smislu šišanja vegetacije. Po nekim mojim saznanjima, jer sam zvao neke svoje kolege i informirao se o tome, najoptimalnije za naše područje zbog uskih puteva je da to bude traktor srednje veličine, do nekih stotinjak konja i koji bi s priključkom koštao cca 500.000,00 kn. Ministarstvo graditeljstva je kroz svoje programe sufinanciralo i odobravalo, te su općine na taj način nabavljale tu vrstu vozila. Nadam se da bi do proljeća iduće godine mogli imati tu vrstu vozila na raspolaganju, ukoliko donesemo proračun i tu stavku uvrstimo u isti. Sigurno je da bi to vozilo ispunilo svoju svrhu.

2. Što se tiče Vašeg drugog pitanja, pretpostavljam da mislite na križanje državne ceste i naselja Skorići. Tu projektnu dokumentaciju naručile su i u postupku je izrade „HRVATSKE CESTE“. Oni će uz rekonstrukciju tog križanja dijelom urediti i našu nerazvrstanu cestu prema Bićinama, konkretno Skorićima. Paralelno s tim naručili smo projektnu dokumentaciju uređenja ostatka koje je izvan obuhvata „HRVATSKIH CESTA“ prema uvali Rokovača kako bi se dobio puni i pravi profil. Ovaj dio koji je u obuhvatu „HRVATSKIH CESTA“ zapinje zbog neriješenih imovinsko-pravnih odnosa i žalbe koja je uložena na lokacijsku dozvolu i tek je neki dan žalba odbijena, te je izdana lokacijska dozvola za rekonstrukciju križanja na ovoj prometnici kod parkirališta i kampa. Nadam se da će se u ovoj godini steći uvjeti da se ishoduju dozvole, izradi i Glavni projekt, ishoduje i građevinska dozvola i što bi značilo da se u drugom dijelu 2020.g. osiguraju sredstva za tu rekonstrukciju.“

1. **SILVANA MATIĆ, vijećnica MOST-a:**

**„**1. Od početka ulice dr. F. Tuđmana do kraja Fra Luje Maruna nema niti jedne kante za smeće, unatoč rijeci turista koji svakodnevno prolaze tim smjerom. Zašto ne postavite nekoliko malih kanti gdje bi se mogao bacati sitni otpad, opušci i sl.? Svaki grad ima male kante za smeće, a pogotovo bi trebao Skradin gdje dnevno prođe tisuće turista.

2. Kada će naselja Grada Skradina dobiti vreće za razvrstavanje otpada? Bilo je rečeno u srpnju, sad je druga polovica kolovoza pa kad ih možemo očekivati?

-4-

ODGOVORI:

Gradonačelnik Grada Skradina Antonijo Brajković odgovorio je:

„1. Da budem iskren, nisam primjetio kante za smeće, ali znam da kante za smeće imaju na Trgu Male Gospe. Od ulice Fra Luje Maruna konkretno od hotela do Trga Male Gospe nema više od stotinjak metara, ali skrenut ćemo pozornost komunalnom poduzeću da postavi nekoliko kanti s obzirom da je duga linija Grada kada se obuhvati i ulica dr. Franje Tuđmana.“

Na drugo pitanje vijećnice Silvane Matić odgovorio je pročelnik Jedinstvenog upravnog odjela Grada Skradina Josip Silov:

„2. Što se tiče kontejnera za razvrstavanje otpada i reciklabilni otpad, prije deset dana smo dobili obavijest od Fonda kako nakon provedenog natječaja (pet grupa proizvoda za koji je provedena objedinjena nabava), jedina grupa koja ide na ponovljeni natječaj kojoj je procijenjena vrijednost bila premala u odnosu na dostavljene ponude su upravo kante za reciklabilni otpad. Dakle, u ovoj godini ne treba očekivati onih 1200 +250 kanti koje smo tražili. Razdoblje do isporuke navedenih kanti trebalo bi premostiti s vrećama za smeće koje bi trebale biti dostavljene građanima.“

1. **FLORIJAN ŽIŽIĆ, nezavisni vijećnik,**

„1. Za dvije godine DVD Skradin obilježava 110 godina od osnutka, znamo svi koliko vatrogasno društvo liti doprinosi u gašenju požara ali i u drugim društvenim zbivanjima. Zanima me da li DVD Skradin ima stalno zaposlene vatrogasce, a ako ne, postoji li mogućnost za zapošljavanjem za stalno nekoga od mladih vatrogasaca\_

2. Okolo Grada od Turine prema Rokovači izrasli su gusti bori, nema ni pristupa u slučaju požara pa postoji li mogućnost da Grad povede računa se šuma prorijedi, jer ako se zapali kuće su u opasnosti? To je jedan od primjera jer ništa nije bolje ni u okolnim mjestima“

ODGOVORI:

Gradonačelnik Grada Skradina Antonijo Brajković odgovorio je:

„1. Znamo da će za dvije godine DVD obilježiti 110 godina, jer je bilo nekoliko sastanaka i razgovora na tu temu. Mislim da je netko od županijske zajednice tražio određeni dokaz osnutka, jer da bi se ta vrijedna obljetnica priznala potrebno je imati neki dokaz ili pisani trag o tome. Ta činjenica se utvrdila jer postoje određeni novinski članci o tome i mislim da neće biti nikakvih problema oko priznavanja statusa tog višestoljetnog statusa našeg vatrogasnog društva. Mi ćemo, naravno, sukladno našim mogućnostima pomoći kako bi se na jedan vrijedan način obilježila ta obljetnica. Vi znate da smo poboljšali proračun dvama DVD-a koja djeluju na našem području i oni mogu, uz ostale prihode koje imaju, imati stalno zaposlenog vatrogasca. Koliko znam DVD Dubravice ima stalno zaposlenog, a što se tiče DVD Skradin, prema riječima predsjednika DVD Skradin Ivice Skorića, oni su pred zapošljavanjem za stalno vatrogasca. Koliko mi je poznato uvjete ispunjava Duje Mršić, no on je stalno zaposlen i nema interesa za zapošljavanjem. Uvjete je stekao i Mario Gulin te bi on trebao biti zaposlen kao profesionalni vatrogasac DVD Skradin.

2. Vi svi znate da sve te šume nisu u nadležnosti Grada. Jedino što Grad može je upućivati dopise. I neki dan me je na stolu dočekao dopis mještana naselja Skradin da se nešto poduzme, a u svjetlu onoga što se događalo u Bilicama pred neki dan. Mi nemamo neke veće mogućnosti,

osim upućivati i proslijeđivati dopise prema „Hrvatskim šumama“ da povedu računa. Međutim, ukoliko „Hrvatske šume“ to iz nekih razloga ne naprave, mi ne možemo tu nešto puno napraviti.“

-5-

1. **FRANE FORMENTI, vijećnik MOST-a:**

„1. Ima li najava NP Krka i ACI marine po pitanju nastavka realizacije planova novog pristaništa brodova NP Krka i premještanja pontona „A“ na ishodište uvale Rokovača

2. Na koji način se može dati prijedlog izmjena projekta šetnice do utvrde Turina kako bi se šetnica uklopila u ambijent „starine“ i okoliša“

ODGOVORI:

Gradonačelnik Grada Skradina Antonijo Brajković odgovorio je:

„1. Na svečanoj sjednici Gradskog vijeća Grada Drniša bila je nazočna i nova ravnateljica JU NP Krka, te sam pitao u kojoj fazi je realizacija. Ona je rekla kako je u tijeku postupak nabave radova uređenja pristaništa. Međutim, uložena je žalba i to je na neki način produljilo početak i realizaciju, odnosno odgođeno je do nekog neizvjesnog datuma, tako da prije zime nije realno ni očekivati započinjanje radova na novo uređenju pontona. Što se tiče premještanja pontona u uvalu Rokovača, to neće ići baš tako jednostavno, jer za premjestiti ponton i postaviti ga na novo mjesto morate imati lokacijsku dozvolu i puno toga. Naravno da to komplicira smještaj komunalnih i malih ribarskih brodica. Međutim, mi možemo postići nekakav dogovor da se one smjeste u ovom dijelu koji mi planiramo uređivati, a to je „mala jaruga. Nekadašnji prostor bivše plaže „Pionir“ je pod koncesijom JU NP Krka. Oni imaju svoj plan da to urede kao pristanište i trenutno je to u fazi nabave radova na koje je uložena žalba.

2. Projekt je još uvijek u razradi i on mora proći kontrolu Konzervatorskog odjela u Šibeniku, Ministarstva kulture koji daje suglasnost na taj idejni projekt. Konzervatorski odjel neće dati suglasnost na nešto što se ne uklapa u ambijent i što narušava ambijentalnost. Stepenice su samo na mjestima gdje moraju biti, a s obzirom na kosinu. Ograda koja mora biti postavljena zbog zaštite također mora biti prozračna i uklopljena u ambijent. Prijedlog možete uputiti Gradskoj upravi i prijedlog ćemo proslijediti izrađivaču dokumentacije i projekta i koji, ponavljam, nište ne može napraviti bez suglasnosti Konzervatorskog odjela.“

Sukladno članku 78.st.7. Poslovnika Gradskog vijeća Grada Skradina, koji određuje redoslijed usvajanja Zapisnika s prethodne sjednice, te sukladno članku 101.st.1. Poslovnika Gradskog vijeća Grada Skradina, predsjednica Gradskog vijeća Grada Skradina Nadija Zorica pitala je vijećnike da li imaju primjedbe na Zapisnik s 15. sjednice Gradskog vijeća Grada Skradina. Kako se nitko nije javio, predsjednica Gradskog vijeća Grada Skradina Nadija Zorica stavila je isti na glasovanje. Zapisnik s 15. sjednice Gradskog vijeća Grada Skradina jednoglasno je usvojen.

-6-

**RASPRAVA I ODLUČIVANJE**

**Točka 1.**

**Prijedlog II Izmjena i dopuna Proračuna Grada Skradina za 2019.g.**

O prijedlogu II Izmjena i dopuna Proračuna Grada Skradina za 2019.g. uvodno izlaganje podnio je gradonačelnik Grada Skradin Antonijo Brajković. U svom izlaganju naveo je razloge pristupanja II Izmjenama i dopunama Proračuna za 2019.g. Potom je taksativno nabrojio stavke koje se ovim prijedlogom II Izmjena i dopuna Proračuna Grada Skradina za 2019.g. mijenjaju i dopunjuju:

1. usklađenje planiranih stavki:

* organizacija kulturnih manifestacija; povećanje za 90.000,00 kn
* izgradnja kotlovnice OŠ Skradin; povećanje za 180.000,00 kn
* Projekt EU “Kultura u centru”; povećanje za 200.000,00 kn

1. nove stavke:

* uređenje dječjih igrališta na području Grada Skradina: 125.000,00 kn (71.000,00 kn Grad + 54.000,00 kn SNV)
* projektna dokumentacija Zipline: 225.000,00 kn
* konzervatorski elaborat i idejni projekt muzejske prezentacije lokaliteta Bribirska Glavica: 87.500,00 kn
* projekt javne rasvjete rotor Dubravice: 15.500,00 kn
* uređenje javne rasvjete na rotoru Dubravice (I faza): 100.000,00 kn.

Potom je otvorena rasprava.

Vijećnica Silvana Matić javila se za riječ i pitala iz kojeg je razloga stavka u Proračunu

koja se odnosi na komunalni doprinos i komunalnu naknadu smanjena skoro za 21%, odnosno 250.000,00 kn manje od planiranog. Viša savjetnica za komunalno gospodarstvo, turizam i komunalnu djelatnost Anka Verović odgovorila je kako je prilikom planiranja bilo pretpostavki za takvo planiranje. Navela je kako su u tijeku bili postupci legalizacije, ali u međuvremenu se ugasila nadležna Agencija u Zagrebu, te više nema toliki broj predmeta. Sad je nadležan Ured državne uprave. Oni tvrde kako još imaju nešto predmeta, ali dok se predmeti rasporede, pa se pripadajući proslijede Gradu, dok se obračuna naknada za legalizaciju, komunalni doprinos, iz prethodno navedenih razloga, prije iduće godine neće biti obračunat. Prilikom planiranja, Grad je predvidio navedeni, ali došlo je do zastoja što se tiče komunalnog doprinosa, pa se planirani iznos morao smanjiti.

Kako se više nitko nije javio za riječ, predsjednica Gradskog vijeća Grada Skradina

Nadija Zorica stavila je na glasovanje prijedlog II Izmjena i dopuna Proračuna Grada Skradina za 2019.g., te je isti usvojen (13 nazočnih vijećnika) s 12 (dvanaest) glasova -ZA i 1 (jednim) -SUZDRŽANIM glasom.

II Izmjene i dopune Proračuna prilažu se Zapisniku pod 1) i čine njegov sastavni dio.

-7-

**Točka 2.**

**Prijedlog Izmjena i dopuna Programa gradnje objekata i uređaja**

**komunalne infrastrukture na području Grada Skradina u 2019.g. (II)**

Nakon uvodnog obrazloženja od strane više savjetnice za gospodarstvo, turizam i komunalne djelatnosti Anke Verović o prijedlogu Izmjena i dopuna Programa gradnje objekata i uređaja komunalne infrastrukture na području Grada Skradina u 2019.g. (II), otvorena je rasprava.

Za riječ se javio vijećnik Slavko Skočić i naveo kako je dobro imati jedan ovakav dokument tim više što on predviđa daleko veća sredstva i mogućnosti nego što je bilo predviđeno prethodnim planom. Vijećnika zanima da li se išta do sada uradilo od ovoga što je u Programu navedeno. Gradonačelnik Antonijo Brajković odgovorio je kako je nakon provedenog postupka nabave za uređenje nerazvrstanih cesta Lađevci, Gračac, Vaćani, Plastovo i dr., kao najpovoljniji ponuditelj izabrana tvrtka „CESTE ŠIBENIK“ i radovi će biti kroz deveti mjesec. Do kraja desetog mjeseca moraju se podnijeti izvješća Ministarstvu regionalnog razvoja i Ministarstvu graditeljstva koji i sudjeluju u sufinanciranju . Dalje je taksativno obrazložio u kojoj fazi se nalazi uređenje nerazvrstanih cesta navedenih u Programu: Uređenje ul. sv. Petke potpisan je ugovor o izvođenju radova, ali radovi neće biti započeti do devetog mjeseca, odnosno nakon turističke sezone, ulica Zagrađe III faza isto u tom vremenu, Ribarska ul. je napravljena. Na kraju je naveo kako sve ono što se nalazi u Programu do kraja godine bi trebalo biti realizirano, jer su ugovori potpisani ili pred potpisom.

Predsjednica Gradskog vijeća Grada Skradina Nadija Zorica utvrdila je kako je sa sjednica izašla vijećnica Silvana Matić, te je sjednici nazočno 12 (dvanaest) vijećnika.

Kako se više nitko nije javio za riječ, predsjednica Gradskog vijeća Grada Skradina Nadija Zorica stavila je na glasovanje prijedlog Izmjena i dopuna Programa gradnje objekata i uređaja komunalne infrastrukture na području Grada Skradina u 2019.g. (II), te su iste jednoglasno (12 nazočnih vijećnika) usvojene.

Izmjene i dopune Programa prilažu se Zapisniku pod 2) i čine njegov sastavni dio.

**Točka 3.**

**Prijedlog Izmjena i dopuna Programa javnih potreba**

**u kulturi na području Grada Skradina za 2019.g. (II)**

Predsjednica Gradskog vijeća Grada Skradina utvrdila je kako je sjednici ponovo nazočna vijećnica Silvana Matić, te je sjednici nazočno svih 13 (trinaest) vijećnika.

Nakon uvodnog obrazloženja od strane gradonačelnika Grada Skradina Antonija Brajkovića o prijedlogu Izmjena i dopuna Programa javnih potreba u kulturi na području Grada Skradina za 2019.g. (II), otvorena je rasprava.

Za riječ se javio vijećnik Slavko Skočić i naveo kako bi se na kraju Skradinskog kulturnog ljeta trebalo rezimirati kakvi su rezultati i kakav je odjek imalo. Isto tako, predložio je da se Dan Grada prigodno obilježi i nekim koncertom, ali i obilježi i u drugim naseljima. Gradonačelnik Antonijo Brajković mu je odgovorio kako je jako teško vidjeti i procijeniti kakva je bila posjećenost. Ne stvaraju se i ne organiziraju ti sadržaji kako bi na istima bilo prisutno tisuću osoba, već postoji dugogodišnja tradicija Susreta klapa, „Glumište pod murvom“. To je

-8-

osnovna koncepcija oko koje se poslije nadograđuje program. Mišljenja je kako u vrijeme kulturnog ljeta Grad posjećuje jedan respektabilan broj ljudi. Uvijek se može poboljšati koncepcija kulturne ponude, pritom vodeći računa da i dalje ostane u sferi kulturnog, a u manjoj mjeri, zabavnog sadržaja. Što se tiče Dana Grada, rekao je kako će se u daljnjoj perspektivi razmišljati kako bi se napravio jedan koncert. Međutim, radi se o datumu kada je dan osjetno kraći i manje je turista, a zna biti hladno i kišovito i teško je planirati i realizirati neki događaj na otvorenom.

Za riječ se javio vijećnik Frane Formenti i pitao u kakvom je formatu zamišljen Povijesno-kulturni vodič Skradina. Gradonačelnik Antonijo Brajković odgovorio je kako bi Matica Hrvatska trebala u ovoj godini izdati taj Povijesno-kulturni vodič i to isključivo na engleskom jeziku, budući da postoje naslovi na hrvatskom jeziku koji obrađuju kulturno- povijesno Skradin i njegovu okolicu. On bi bio namijenjen za sve koji posjećuju Skradin, a nisu u Hrvatskoj i nisu s govornog područja. Vodič bi bio ponuđen Turističkoj zajednici i JU Nacionalni park Krka kako bi se kod njih isti mogao kupiti. Vodič bi bio jedna povijesno-kulturna sinteza povijesti Skradina i njegovog kraja s najznačajnijim lokalitetima i fotografijama.

Kako se više nitko nije javio za riječ, predsjednica Gradskog vijeća Grada Skradina Nadija Zorica stavila je na glasovanje prijedlog Izmjena i dopuna Programa javnih potreba u kulturi na području Grada Skradina za 2019.g. (II), te su iste jednoglasno (13 nazočnih vijećnika) usvojene.

Izmjene i dopune Programa prilažu se Zapisniku pod 3) i čine njegov sastavni dio.

**Točka 4.**

**Prijedlog** **Zaključka o davanju suglasnosti na prijedlog Općih uvjeta**

**isporuke komunalne usluge parkiranja na uređenim javnim površinama**

Gradsko vijeće Grada Skradina jednoglasno je (13 nazočnih vijećnika) donijelo Zaključak o davanju suglasnosti na prijedlog Općih uvjeta isporuke komunalne usluge parkiranja na uređenim javnim površinama, a koje je dostavila tvrtka „RIVINA JARUGA“ d.o.o. za obavljanje komunalnih djelatnosti Skradin.

Zaključak se prilaže Zapisniku pod 4) i čini njegov sastavni dio.

**Točka 5.**

**Prijedlog Zaključka o davanju suglasnosti na prijedlog**

**Općih uvjeta komunalne usluge korištenja javnog WC-a**

Gradsko vijeće Grada Skradina jednoglasno je (13 nazočnih vijećnika) donijelo Zaključak o davanju suglasnosti na prijedlog Općih uvjeta komunalne usluge korištenja javnog WC-a, a koje je dostavila tvrtka „RIVINA JARUGA“ d.o.o. za obavljanje komunalnih djelatnosti Skradin.

Zaključak se prilaže Zapisniku pod 5) i čini njegov sastavni dio.

-9-

**Točka 6.**

**Prijedlog Odluke o pristupanju Udruzi Mreža Nikola Tesla**

Nakon uvodnog izlaganja od strane gradonačelnika Grada Skradina Antonija Brajkovića o prijedlogu Odluke o pristupanju Udruzi Mreža Nikola Tesla, otvorena je rasprava.

Kako se nitko nije javio za riječ, predsjednica Gradskog vijeća Grada Skradina Nadija

Zorica stavila je na glasovanje prijedlog Odluke o pristupanju Udruzi Mreža Nikola Tesla, te je ista (13 nazočnih vijećnika) jednoglasno usvojena.

Odluka se prilaže Zapisniku pod 6) i čini njegov sastavni dio.

**Točka 7.**

**Prijedlog Odluke o imenovanju ulice na području Grada Skradina**

Predsjednica Gradskog vijeća Grada Skradina Nadija Zorica dala je riječ predsjedniku Odbora za nazive ulica i trgova Antoniju Periši. Predsjednik Odbora Antonijo Periša naveo je kako je u prostorijama Grada Skradina dana 09. kolovoza 2019. god. s početkom u 15,00 sati održana je 1. Sjednica Odbora za nazive ulica i trgova Grada Skradina. Odbor je radio u sastavu:

Antonio Periša, predsjednik, te članovi: Marijana Laća, Milenko Palinić, Frane Formenti, Slavko Skočić. U svom izlaganju naveo je kako su stručne službe Grada Skradina, prilikom dopune Registra nerazvrstanih cesta na području Grada Skradina, utvrdile kako postojeća nerazvrstana cesta ( ulica u naselju Skradin) koja se pruža od križanja ulica Zagrađe i Skorići, pokraj groblja sv. Petke do vidikovca pokraj utvrde Turina u duljini od 750 m, nema svoje ime, te ju je kao takvu potrebno imenovati. Dalje je naveo kako članak 9. stavak 1. Zakona o naseljima

(„Narodne novine“ br.54/88 ) propisuje da:„ ime naselja, ulice i trga određuje Skupština općine uz pribavljeno mišljenje mjesnih zajednica na čijem području se nalazi naselje, ulica odnosno trg“. S obzirom na činjenicu, kako na području Grada Skradina nisu izabrani mjesni odbori koji odgovarajuće zamjenjuju mjesne zajednice, prijedlog naziva neimenovane ulice u naselju Skradin, u kojoj nema stambenih objekata a time ni kućnih brojeva, Gradskom vijeću Grada Skradina (odgovarajućoj zamjeni skupštine općine) dostavlja Odbor za nazive ulica i trgova Grada Skradina, koje je radno tijelo Gradskog vijeća imenovano temeljem Zakona o lokalnoj i područnoj (regionalnoj) samoupravi i Statuta Grada Skradina. Stoga je Odbor za nazive ulica i trgova Grada Skradina, na svojoj 1.sjednici u ovom sastavu, dosad neimenovanu ulicu u naselju Skradin imenovao kako stoji u prijedlogu Odluke o imenovanju, koja se dostavlja Gradskom vijeću Grada Skradina na odlučivanje. Potom je otvorena rasprava.

Kako se nitko nije javio za riječ, predsjednica Gradskog vijeća Grada Skradina Nadija

Zorica stavila je na glasovanje prijedlog Odluke o imenovanju ulice na području Grada Skradina, te je ista (13 nazočnih vijećnika) jednoglasno usvojena.

Odluka se prilaže Zapisniku pod 7) i čini njegov sastavni dio.

-10-

**Točka 8.**

**Prijedlog Odluke o dopuni Odluke o nerazvrstanim**

**cestama na području Grada Skradina**

Gradsko vijeće Grada Skradina jednoglasno je (13 nazočnih vijećnika) donijelo Odluku o nerazvrstanim cestama na području Grada Skradina.

Odluka se prilaže Zapisniku pod 8) i čini njegov sastavni dio.

**Točka 9.**

**Prijedlog Odluke o imenovanju vršitelja dužnosti ravnatelja**

**Gradske knjižnice „Ivan Pridojević“ Skradin**

Gradsko Vijeće Grada Skradina jednoglasno je (13 nazočnih vijećnika) donijelo Odluku o imenovanju vršitelja dužnosti ravnatelja Gradske knjižnice „Ivan Pridojević“ Skradin kojom se za vršitelja dužnosti ravnatelja Gradske knjižnice „Ivan Pridojević“ imenuje dosadašnja privremena ravnateljica Marija Marenzi. Imenovana bi dužnost vršitelja dužnosti ravnatelja obavljala do imenovanja ravnatelja na temelju provedenog javnog natječaja, a najdulje godinu dana.

Odluka se prilaže Zapisniku pod 9) i čini njegov sastavni dio.

**Točka 10.**

**Prijedlog Zaključka o davanju suglasnosti na Statut**

**Gradske knjižnice „Ivan Pridojević“ Skradin**

Gradsko vijeće Grada Skradina jednoglasno je (13 nazočnih vijećnika) donijelo Zaključak o davanju suglasnosti na Statut Gradske knjižnice „Ivan Pridojević“ Skradin.

Zaključak se prilaže Zapisniku pod 10) i čini njegov sastavni dio.

Sjednica je završena u 11,50 sati.

**ZAPISNIK SASTAVILA:**

Paulina Radeljak, v.r.

**GRADSKO VIJEĆE**

**GRADA SKRADINA**

**PREDSJEDNICA**

Nadija Zorica, v.r.